ແອຣ໌ຝຣັ່ງ ເປີດຖ້ຽວບິນ ໄປພະນົມເປັນ ຄືນໃໝ່
ສາຍການບິນແອຣ໌ຝຣັ່ງ ເປີດຖ້ຽວບິນ ໄປນະຄອນຫຼວງກຳປູເຈຍ ຄືນໃໝ່
ເຮືອບິນໂດຍສານຂອງສາຍການບິນ ແອຣ໌ຝຣັ່ງ ໄດ້ລົງຈອດທີ່ນະຄອນຫຼວງກຳປູເຈຍ ຊຶ່ງເປັນການເປີດຄືນເສັ້ນທາງບິນແຕ່ກຸງປາຣີ ຫາພະນົມເປັນ ທີ່ໄດ້ອັດລົງເມື່ອ 37 ປີ ກ່ອນ ຂະນະທີ່ພວກຂະເໝນແດງບຸກເຂົ້າໄປໃກ້ໆນະຄອນຫຼວງກຳປູເຈຍ ປະທານຂອງບໍລິສັດແອຣ໌ຝຣັ່ງ ທ່ານ Pierre Henri Gourgeon ກ່າວທີ່ກຸງພະນົມ ເປັນໃນວັນພະຫັດວານນີ້ວ່າ ຖ້ຽວບິນທີ່ວ່ານີ້ຈະມີກັນອາທິດລະ 3 ເທື່ອແລະເວົ້າວ່າ ການເຄື່ອນໄຫວທີ່ວ່ານີ້ ແມ່ນເປັນພາກສ່ວນນຶ່ງຂອງອັນທີ່ທ່ານເອີ້ນວ່າ ຍຸດທະສາດ ການປະຕິບັດງານໃນຂອບເຂດທີ່ກວ້າງຂວາງຂອງແອຣ໌ຝຣັ່ງຢູ່ໃນເຂດເອເຊຍ ສາຍການບິນແອຣ໌ຝຣັ່ງເວົ້າວ່າ ການເປີດຄືນການບໍລິການໄປຍັງກຸງພະນົມເປັນແມ່ນ ເປັນຍ້ອນການເພີ່ມຂຶ້ນຂອງການທ່ອງທ່ຽວແລະການລົງທຶນຢູ່ໃນກຳປູເຈຍ ມີພວກນັກທ່ອງທ່ຽວປະມານ 2 ລ້ານ 5 ແສນຄົນເດີນທາງໄປຍັງກຳປູເຈຍໃນປີກາຍ ຊຶ່ງປະມານເກືອບ 5 ແສນຄົນແມ່ນໄປຈາກຢູໂຣບ ທ່ານ Gourgeon ກະປະມານວ່າ ມີຊາວຝຣັ່ງ 4,000 ຄົນ ອາໄສຢູ່ໃນປະເທດກຳປູເຈຍ ແລະມີຊາວກຳປູເຈຍ ປະມານ 80,000 ຄົນອາໄສຢູ່ທີ່ປະເທດຝຣັ່ງ